****

**Fenntartó neve:** Biharkeresztes Város Önkormányzata

**Székhelye:** 4110 Biharkeresztes, Széchenyi u. 57.sz.

**A szolgáltató, intézmény neve, székhelye, telephelye:**

Nefelejcs Biztos Kezdet Gyerekház 4110 Biharkeresztes, Kossuth u. 32. sz.

**E-mail:** [gyerekhaz.biharkeresztes@bosz.hu](mailto:gyerekhaz.biharkeresztes@bosz.hu); tel:06-54/475-349

**SZAKMAI BESZÁMOLÓ**

**2025.**

1. **ALAPFELADATOK**

A BIZTOS KEZDET GYEREKHÁZ MŰKÖDÉSÉNEK JOGSZABÁLYI HÁTTERE:

* **1997. évi XXXI. törvény a gyermekek védelméről és a gyámügyi igazgatásról**
* **40/2018. (XII. 4.) EMMI rendelet a gyermekek esélynövelő szolgáltatásainak szakmai feladatairól és működésük feltételeiről**
* **191/2008. (VII. 30.) Korm. rendelet a támogató szolgáltatás és a közösségi ellátások finanszírozásának rendjéről**

A 26/2025. (VII. 17.) BM rendelet módosította a 40/2018. (XII. 4.) EMMI rendelet-et, amely szabályozza a gyerekházak és tanodák működését.

***A 40/2018. (XII. 4.) a gyermekek esélynövelő szolgáltatásainak szakmai feladatairól és működésük feltételeiről szóló EMMI rendelet (továbbiakban R.) 3. § (4) bekezdése értelmében:*** a Biztos Kezdet Gyerekház nyújtotta szolgáltatást rendszeresen igénybe vevő gyermekek legalább felének

(4) A Biztos Kezdet Gyerekház nyújtotta szolgáltatást rendszeresen igénybe vevő gyermekek legalább felének meg kell felelnie az alábbi feltételek valamelyikének:

a) rendszeres gyermekvédelmi kedvezményben részesülő gyermek,

b) a településre vonatkozó integrált településfejlesztési stratégiában szegregált vagy szegregációval veszélyeztetett területnek nyilvánított lakókörnyezetben él,

**c) a településrész jellege szerint külterületi lakott helyen él.** – ezzel az új alponttal egészült ki, melynek a hatálybalépése 2025.09.02. napja.

Szolgáltatásunk alapelvei, céljai és feladatai, valamint a szolgáltatások igénybevételére vonatkozó szabályok tekintetében 2025-ben sem történt lényeges változás az előző évekhez képest. Ennek megfelelően az ebben a témakörben szereplő pontok továbbra is az előző évi adattartalommal megegyeznek.

***Kiemelem, hogy az alábbi célok és alapelvek alapvetően meghatározzák működésünket, ezért szükséges, hogy szerepeljenek a beszámolóban.***

**A szolgáltatás alapelve, célja, feladata**

A Biztos Kezdet program célja, hogy esélyt adjon a hátrányos helyzetű gyermekek számára képességeik kibontakoztatására, a problémák korai felismerésére és fejlesztésére. Prevenciós jellegű programként segít megelőzni a hátrányos helyzetből adódó fejlődésbeli elmaradásokat, csökkenteni a hátrányokat, és elkerülni a kirekesztődést.

A Biztos Kezdet Gyerekház a helyi szükségletekhez igazodva különféle tevékenységeket végezhet, beleértve a védőnői, egészségügyi, szociális és gyermekjóléti szolgáltatásokat, valamint segíthet a családok felkészítésében, a várandósság alatti veszélyek megelőzésében és a gyermek fogadására való felkészülésben.

A program a család- és gyermekjóléti szolgálattal, valamint a család- és gyermekjóléti központtal együttműködve támogatja a gyermekek és családok társadalmi integrációját. A Gyerekház havi rendszerességgel csoportmegbeszéléseket szervez a megfelelő szakemberek részvételével. A család- és gyermekjóléti szolgálat tájékoztatja a szülőket a Gyerekház szolgáltatásairól és segíti azok igénybevételét.

A gyerekházban a gyermekek fejlődését figyelemmel kísérjük, és rendszeresen rögzítjük a személyes, társas és érzelmi fejlődésüket, kommunikációjukat, nyelvi és írásbeli készségeiket, problémamegoldó képességüket, valamint fizikai és kreatív fejlődésüket. Ezen megfigyelések alapján fejlesztési tervet készítünk, és a szülő-gyermek játéktevékenységét is nyomon követjük.

**Gyerekház szolgáltatásainak 4 szintje**

1. **A gyermekek fejlődését közvetlenül támogató szolgáltatások**

* Rendszeres foglalkozások a gyermekekkel, a szülők aktív bevonásával.
* A gyermekek fejlődésének folyamatos nyomon követése és állapotuk felmérése.
* Fejlődési elmaradások vagy zavarok szűrése.(Amennyiben fejlődési zavar, elmaradás vagy annak gyanúja merül fel, a gyermek és szülei fejlesztő szakemberhez történő irányítása, vagy annak biztosítása, hogy a szükséges segítség a Gyerekházban elérhető legyen, valamint a kezelés folyamatos nyomon követése.)
* Rendszeres team-megbeszélések tartása.

1. **A szülőkre irányuló szolgáltatások**

* Korszerű gyermeknevelési alapelvek népszerűsítése a gyermekekkel való foglalkozások során. Ismeretterjesztő anyagok készítése és azok terjesztése.
* Felkészítés a szülésre és a gyermek fogadására, valamint családtervezési ismeretek átadása. Csoportos szülői beszélgetések a gyermeknevelési kérdésekről.
* Egyéni konzultációk a szülőkkel.
* A gyermekek otthonának felkeresése. A hátrányos helyzetű (beleértve a roma) családok kiemelt bevonása.
* A szülők támogatása szerepeikben, beleértve a szülői, állampolgári és munkavállalói feladataik megerősítését.

1. **A helyi közösségre irányuló szolgáltatások**

* A helyi döntéshozók és fenntartók tájékoztatása a Gyerekház működéséről.
* Aktív részvétel a közösség életében, közösségi rendezvények szervezése.
* Kapcsolatépítés és együttműködés a településen és kistérségben elérhető fejlesztési lehetőségekkel.

1. ***A társszakmák közötti együttműködést segítő szolgáltatások***

* A partnerekkel szakmai kapcsolattartás biztosítása, rendszerszerű, folyamatos együttműködésük megszervezése.
* Esetmegbeszélések kezdeményezése és lebonyolítása.

**Célcsoport, indikátorszámítás**

A Biztos Kezdet Gyerekház nyújtotta szolgáltatás rendszeres igénybe vevőjének számít az a **0–3 éves korú gyermek**, aki szülőjével az adott hónap nyitvatartási napjainak **legalább 35%- százalékában** látogatja a Biztos Kezdet Gyerekházat.

A rendszeres szolgáltatásigénybe vevő gyermekek legalább felének olyan gyermeknek kell lennie, aki rendszeres gyermekvédelmi kedvezményben részesül, vagy aki szegregált, illetve szegregációval veszélyeztetett területen él, a helyi integrált településfejlesztési terv alapján.

A Gyerekház szolgáltatásait rendszeresen igénybe vevő gyermekek létszámának havi átlaga 2000 fő feletti települések esetében (így Biharkeresztesen is) legalább 10 főnek kell lennie. A szolgáltatás továbbra is önkéntes és térítésmentes.

A Gyerekház által nyújtott szolgáltatás igénybevételéről napi jelenléti ívet kell vezetni, amely tartalmazza a gyermek nevét, anyja nevét, a kísérő személy nevét és a kísérő személy aláírását, valamint a gyermekhez fűződő kapcsolatot.

A Gyerekháznak évente átlagosan 12 közösségi rendezvényt kell szerveznie a három év alatti gyermeket nevelő családok, valamint a helyi közösség számára. Ebből legalább 6 rendezvény szakmai tartalmának a Gyerekház szolgáltatásait igénybe vevő családok szükségleteihez kell igazodnia.

**Személyi feltételek 2025-ben:**

* ***1 fő gyerekház-vezető***

végzettsége: általános szociális munkás, szociális szakigazgatás-

szervező; felsőfokú gyógypedagógiai asszisztens, gyermek- és

ifjúságvédelmi ügyintéző, adósságkezelési tanácsadó

* ***1 fő gyerekház-munkatárs***

végzettsége: érettségi

***- 2 fő közfoglalkoztatott*  (2024.09.16-2024.02.28.)**

**(2025.03.01-2025.10.31.)**

**(2025.11.01-2026.08.31.)**

A gyerekházban dolgozó személyek heti 40 órában látják el feladatukat. A 2025. évben 4 fő látta/látja el a gyerekház feladatait, 2 fő állandó dolgozó, vezető és munkatárs személyében, valamint 2 fő közfoglakoztatott takarító és kisegítő munkakörben**.**

**Tárgyi feltételek**

Tárgyi feltételeink változás történt ebben az évben, sajnos még a tavaly eltörött libikóka pótlása nem történt meg. A lyukas csatornarész, mely áztatta az épület falát, ez évben ki lett javítva.

1. ***A GYEREKHÁZ MŰKÖDÉSE***

**Nyitva- és zárva tartás**

Az előző évekhez hasonlóan a Biztos Kezdet Gyerekház nyitva tartásának havi átlagban el kell érnie munkanaponként a *hat órát*, azzal, hogy a Gyerekháznak – meghatározott kivételekkel – *minden munkanapon 8 és 12 óra között nyitva kell tartania*. A kötelező nyitvatartási időn felüli nyitva tartást a Biztos Kezdet Gyerekházban vezetői munkakörben foglalkoztatott személy határozza meg a helyi igények alapján.

A közösségi rendezvény megtartása a nyitva tartás egy része hétvégére és munkaszüneti napra is eshet. A hétvégi és munkaszüneti napra eső nyitvatartási órákat a nyitvatartási idő átlagának számítása során munkanapra eső nyitvatartási óráknak kell tekinteni.

**A Biztos Kezdet Gyerekház szüneteltetheti a szolgáltatás nyújtását:**

*a)*évente legfeljebb három hét időtartamban azzal, hogy ebből legfeljebb két hét lehet egybefüggő,

*b)*a Biztos Kezdet Gyerekház működését ellehetetlenítő vis maior eset elhárításának időtartama alatt és

*c)*a foglalkoztatottaknak a Biztos Kezdet Alapképzésen, a módszertani támogatás keretében biztosított képzésen, továbbképzésen és szakmai műhelyen való részvételének időtartama alatt.

A gyerekház hétfőtől csütörtökig 07.30 -16.00-ig és pénteken: 07.30 -13.30-ig tart nyitva 2022-ben is.

***A családok fogadása az alábbiak szerint történik:***

Hétfő: 08.00-14.00-ig

Kedd: 08.00-14.00-ig

Szerda: 08.00-14.00-ig

Csütörtök: 08.00-16.00-ig

Péntek: 08.00-12.00-ig

A csütörtök kivételével 14.00 -16.00-ig a kötelezően vezetendő dokumentációk elvégzése, programok, mindennapi tevékenységek megszervezése, családlátogatások, szakmaközi kapcsolatok ápolása, a gyerekház tisztán tartása, udvar rendbetétele, játékok tisztán tartása, a fotók feltöltése a közösségi oldalra, bevásárlás történik.

A Biztos Kezdet program keretében rendszeres foglalkozásokat kínálunk a gyermekek számára, melyeknek célja a gyermekek fejlettségéhez igazodó, a fejlődésüket elősegítő emberi és tárgyi környezet folyamatos biztosítása.

**Rendszeresen járó gyerekek száma**

A Biztos Kezdet Gyerekház nyújtotta szolgáltatás rendszeres igénybe vevőjének számít az a **0–3 éves korú gyermek**, aki szülőjével az adott hónap nyitvatartási napjainak **legalább 35%-ban** látogatja a Biztos Kezdet Gyerekházat.

A gyakorlatból tudjuk, hogy egy-egy családi esemény vagy betegség miatt néha kimarad a gyerek, de ez a kimaradás nem lehet 6 hétnél több ahhoz, hogy a család rendszeresen járónak számíthasson.

***A Biztos Kezdet Dokumentációs rendszer adatai szerint a jelenlétek száma havi bontásban a regisztrált gyerekek és vendéggyerekek tekintetében 2025.01.01 - 11.30. között:***

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Hónap** | **Regisztrált**  **gyerekek száma** | | **Megjelenési alkalmak (nap)** | | **Vendéggyerekek**  **száma** | | **Megjelenési alkalmak (nap)** | |
| **2024** | **2025** | **2024** | **2025** | **2024** | **2025** | **2024** | **2025** |
| ***Január*** | 10 | 10 | 82 | 81 | 4 | 9 | 9 | 21 |
| ***Február*** | 10 | 10 | 93 | 86 | 7 | 10 | 21 | 38 |
| ***Március*** | 10 | 10 | 80 | 101 | 8 | 8 | 16 | 26 |
| ***Április*** | 10 | 10 | 90 | 115 | 6 | 16 | 21 | 39 |
| ***Május*** | 10 | 10 | 89 | 120 | 8 | 10 | 30 | 39 |
| ***Június*** | 10 | 10 | 87 | 102 | 9 | 13 | 38 | 29 |
| ***Július*** | 10 | 10 | 107 | 103 | 15 | 24 | 56 | 56 |
| ***Augusztus*** | 10 | 10 | 80 | 63 | 16 | 19 | 40 | 38 |
| ***Szeptember*** | 10 | 10 | 99 | 91 | 7 | 11 | 24 | 22 |
| ***Október*** | 10 | 10 | 85 | 98 | 6 | 17 | 17 | 46 |
| ***November*** | 10 | 10 | 89 | 87 | 8 | 11 | 24 | 25 |

A táblázat adatainak összehasonlító elemzése:

A tárgyévben (2025) előző évekhez képest a rendszeresen járók száma nem növekedett, viszont a vendégcsaládok száma jelentősen megugrott. Ennek az oka, hogy többen el kezdtek járni hozzánk Romániából, pontosan Szentjános településről.

2024. december 01-től - 2025. november 30-ig 8 regisztrált kisgyermek köszönt el a gyerekháztól, akik közül 3 gyerek bölcsődés lett, 1 gyerek pedig óvodás, 1 fő kiiratkozott egyéb okból, 3 fő pedig lakóhelyváltás miatt távozott intézményünkből.

Új állandó belépőnk száma szintén 8 fő volt.

***A Gyerekházat látogató családok összetétele***

A Gyerekházba látogató családok összetétele sokszínű. Megtalálhatók köztük kis számban roma származású családok, rendszeres gyermekvédelmi támogatásban részesülő nem roma helyi lakosok, valamint egyre több olyan család, akik Romániából költöztek Biharkeresztesre. Emellett érkeznek hozzánk más magyar településekről is családok. Szociális helyzetüket tekintve számos helyi, átlagos anyagi körülmények között élő család is felkeresi a Gyerekházat, megismerkedik tevékenységeinkkel, és sokan rendszeres látogatókká válnak.

A gyerekház látogatói létszáma 2025-ben növekedett, amíg 2023-ben 27 család, idén 2024-bem 32 család látogatta meg gyerekházunkat. Idén ez a szám: 49 családot tesz ki,

A jelenleg 10 rendszeresen járó és regisztrált családunk közül 3 *gyermekünk részesül rendszeres gyermekvédelmi kedvezményben, 5 család a szegregátumban él. A hátrányos helyzet vizsgálata már2023. január 01-től nem releváns.*

Azok a családok, akik nem regisztrált rendszeres együttműködő családnak, de járnak heti-kétheti alkalommal, ők ezen gyerekek száma jelenleg: 7 (tavaly 6 volt).

Az anyukák gyakran kérnek tőlünk segítséget problémáik megoldásához, de legtöbb esetben segítő, támogató beszélgetést igényelnek vagy éppen csak azt, hogy meghallgassa őket egy olyan ember, akiben ők teljes mértékben megbíznak.

Több esetben segítettünk ügyintézésben, nyomtatványok kitöltésében, illetve térítésmentesen telefonhasználatot, internet elérést biztosítottunk. Előfordult több ízben, hogy a mosógépet is igénybe veszi egy-egy szülő. Amennyiben igény van rá, verses-, meséskönyveket és nagyobb játékokat is kölcsönadunk a gyerekek részére. Szinte állandósult a használt ruhák csereberéje, átvétele a családok között.

Ebben az évben is főként Biharkeresztesről és Ártándról (1 család) jártak hozzánk. Bojtról, Toldról, Nagykerekiből nem érkeztek családok.

***Napi-heti programjaink***

Alapvető változás az állandó programban nincs, hisz a szakmai programot kell teljesítenünk, illetve az éves tervet, melyet a Társadalmi Esélyteremtési Főigazgatóság felé is be kell nyújtanunk. Időnként újabb elemekkel is bővül a program, hisz alkalmazkodnunk kell a helyi és szülői igényekhez is, ilyen volt pl. a csigacsinálás, vagy a „Szív napja”- programunk.

Gyerekházunkban a szakmai program keretében heti rendszerességgel tartunk fejlesztő foglalkozásokat a gyermekek életkorához igazodva. Ezek játékos formában segítik a beszéd, a nyelvi készségek, a kézügyesség és a mozgás fejlődését. Szerdánként „Babusgató” foglalkozásokat szervezünk, de gyakran Ciróka-maróka foglalkozás is van, ahol ölbéli mondókák és dalocskák segítségével erősítjük a szülők és gyerekek közötti kapcsolatot.

A szülők és gyerekek számára rendszeresen tartunk kézműves foglalkozásokat, amelyek az aktuális évszakhoz és ünnepkörökhöz kapcsolódnak. Péntekenként „Háztartási napot” szervezünk, ahol közösen próbálunk ki recepteket, megosztunk házi praktikákat, és tapasztalatokat cserélünk. A sütés-főzés folyamatos, a tavaszi-nyári időszakban ugyancsak a kiskert gondozása, zöldségek termesztése (tökfélék, paradicsom, paprika).

A szakmailag összehangolt munka megvalósítását szakemberek segítik gyerekházunkban. Szakembereink egy része önkéntes, térítésmentesen tart csoportos foglalkozásokat, előadásokat. Nagyon hálásak vagyunk nekik. Név szerint: Cosma Sonja, Hegyesi Imola Emőke.

Az idei év szakemberi jelenléte az alábbiak szerint alakult, új elemként jött be a Ciróka-Maróka foglalkozás, melyet egy ide járó óvodapedagógus anyuka tart április hónaptól havi egy alkalommal:

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | *01* | *02* | *03* | *04* | *05* | *06* | *07* | *08* | *09* | *10* | *11* | *12* |
| *Védőnő* | *x* | *x* | *x* | *x* | *x* | *x* | *x* | *x* | *x* | *x* | *x* | *x* |
| *Alizetics és szalagos Pilates oktató* |  |  |  |  |  |  |  |  | *havi 2x* | *havi*  *2x* | *havi*  *2x* |  |
| *Pszichológus* |  | *x* |  |  |  |  |  |  |  |  |  |  |
| *Dúla* | *x* | *x* |  |  | *x* |  | *x* |  |  |  | *x* |  |
| *Ciróka-Maróka* |  |  |  | *x* | *x* | *x* | *x* | *x* | *x* | *x* | *x* |  |

* **Bogátiné Szarvas Brigitta**, védőnő
* **Dr. Veress Erzsébet**, pszichológus
* **Cosma Sonja**, dúla
* **Dr. Békési Lászlóné** Alizetics- és szalagos Pilates oktató
* **Hegyesi Imola Emőke** óvodapedagógus, a Ciróka-Maróka program kidolgozója

***Közösségi nagy programjaink, rendezvényeink:***

|  |  |
| --- | --- |
| **HÓNAP** | **KÖZÖSSÉGI PROGRAM** |
| **Január** | Születésnaposok ünneplése |
| **Február** | Farsangi mulatság- és vetélkedő |
| **Március** | - |
| **Április** | Húsvéti foglalkozás |
| Születésnap |
| Városi Majális |
| **Május** | Anyák napi köszöntés a BESZI időseivel és Ciróka-Maróka |
| Születésnaposok köszöntése |
| Városi Gyereknap- csillámtetoválás |
| **Június** | Születésnaposok köszöntése |
| Kapros-túrós lepény sütése |
| **Július** | Csigacsináló a Fehér Mályva Hagyományőrző Egyesület tagjaival |
| Nyárzáró és ballagtató rendezvény |
| **Augusztus** | Autóbusz-kirándulás a debreceni Aqaticumba Nyárbúcsúztató és ballagtató családi délután |
| Születésnaposok köszöntése |
| Medencézés |
| **Szeptember** | A magyar népmese alkalmából könyvtárlátogatás (mesevetítés, kézműveskedés, Népmesés Activity) |
| Szülinaposok ünneplése |
| **Október** | A Szív Napja |
| **November** | Születésnap |
| Adventi Koszorú Készítése |
| **Tervezett: December** | Mikulás ünnepség |
|  | Mézeskalácssütés |
|  | Dec. 17-én karácsonyi ünnepség |

Ebben az évben 20 alkalommal tartottunk *szülői fórumot*, beszélgető köröket.

1. **PARTNERSÉG, RENDEZVÉNYEK**

A gyerekház első nagyobb rendezvénye **februárban** vidám **farsangi mulatsággal és vetélkedővel** indult. **Húsvétkor** nyuszisimogatás, tojásfestés és csokitojás-keresés gazdagította közös ünnepünket.

**Májusban** megható **Anyák napi ünnepséget** tartottunk a **BESZI-vel** közösen. Vendégül láthattuk a nappali ellátás idős hölgy tagjait is, és közös **Ciróka–Maróka foglalkozást** szerveztünk, amelyben minden korosztály részt vett. A **Városi Majálison** limonádéval, kenyérlángossal, csillámtetoválással és zsákbamacskával vártuk a látogatókat – a befolyt összeggel a Gyerekház további programjait támogattuk.  
A **Városi Gyereknapon** és ősszel a **Roma Kulturális Napon** is jelen voltunk, ahol a gyerekeknek csillámtetoválással kedveskedtünk.

Nagy örömünkre szolgált, hogy a **Fehérmályva Hagyományőrző Egyesület** meghívásunkat elfogadta és anyukáink kipróbálhatták a **csigacsinálást** – így ők is részesei lehettek ennek a hagyományőrző élménynek.

**Júliusban sütivásárt** is szerveztünk – köszönjük mindenkinek, aki segített és valamilyen formában támogatott bennünket!

A **nyárzáró és ballagás** alkalmával **Dani Béla Péter polgármester úr** is bekapcsolódott a vidám sorversenybe mint játékvezető, a gyerekeknek ugrálóvár, és kinti játékaink nyújtottak szórakozást és finom bográcsos ételt fogyaszthattunk el ismét közösen. Augusztusban sem unatkoztunk: buszos kirándulást szerveztünk **Debreceni Aquaticumba**, ami igazi élményt nyújtott családjainknak.

A **Szív napja** alkalmából a testi-lelki egészség került középpontba: vérnyomásmérés, szívbarát ital kóstolása és a *„Mit üzen a szívünk?” és a „Pozitív pletyka”* játék tették teljessé a napot.  
A **magyar népmese napján** pedig **könyvtárlátogatáson** vettünk részt.

Az év során szinte minden hónapra esett egy- egy **születésnap, melyet megünnepelhettünk. Közeleg** az adventi-karácsonyi ünnepkor, ahol is várjuk a Mikulást, és a karácsonyra hangolódunk, készülődünk.

Gyerekházunk munkatársai igyekeznek a városi rendezvényeken is képviseltetni magukat, ebben az évben is jelen voltunk: a Városi Majálison, a Városi Gyereknapon, mely alkalom ezennel az óvoda által szervezve a Sportcsarnokban volt megtartva. A tavalyi év decemberében a hagyományainkhoz híven a 3. adventi gyertya meggyújtásánál a vendéglátást mi biztosítottuk és idén is vállaltuk ezt a megtisztelő szerepet.

**A Gyerekház szakmai partnerei**

A Gyerekháznak fontos célja a rendszeres és hatékony együttműködés kialakítása a családokkal foglalkozó szakemberekkel. Kiemelt partnerként tekintünk a védőnőkre, a gyermekjóléti szolgálat munkatársaira, a gyermekorvosokra, szociális munkásokra, óvónőkre és gyógypedagógusokra, hiszen közös munkánk hozzájárul a gyermekek és családjaik támogatásához.

A **Védőnői Szolgálat** munkatársa, ez évben Bogátiné Szarvas Brigitta havi rendszerességgel látogatta a Gyerekházat, ahol a szülők számára tájékoztatást nyújtott az aktuális egészségügyi és babagondozási témákról. Emellett lehetőséget biztosított arra, hogy a felmerülő kérdésekre személyre szabott válaszokat adjon.

**A Biharkeresztesi Szivárvány** **Óvodával és Bölcsődével nagyon jó a kapcsolatunk**, egymás munkáját kölcsönösen támogatjuk és rendszeresen részt veszünk közös programokon.

A „Köki, a kőkígyó” kezdeményezésbe is bekapcsolódtunk, ahol az óvoda bejáratától a bölcsőde bejáratáig díszített köveket gyűjtött a kisgyerekes lakosság, festett kavicsokkal mi is gyarapítottuk a kígyó „testét”.

Szoros és folyamatos kapcsolatot tartunk fenn a helyi **Családsegítő- és Gyermekjóléti Szolgálattal**, amelynek alapja az állandó információcsere. Ez az együttműködés hatékonyan segíti mindkét szervezet munkáját a családok támogatásában és a gyermekek jólétének biztosításában. Februárban részt vettünk a helyi Gyermekvédelmi Konferencián, ahol eleget tettünk jelzőrendszeri beszámolási kötelezettségünknek.

Az idei évben a **Roma Nemzetiségi Önkormányzat vezetőjével több alkalommal is tartottunk megbeszélést**, az októberben tartott Roma nap rendezvénybe a Gyerekházunk is bekapcsolódott kreatív tevékenységgel.

A **Városi Művelődési Ház és Könyvtár** egyes programjaiba is be tudtunk kapcsolódni. A könyvtári tematikus kiállításoknak melyek a 0-3 éves korcsoportra vonatkozólag is rendszeres látogatói vagyunk.

**Kapcsolattartás a fenntartóval, Biharkeresztes Város Önkormányzatával**

Kapcsolatunk Biharkeresztes Város Önkormányzatával továbbra is szoros és zavartalan együttműködésen alapul. A rendszeres vezetői megbeszéléseken lehetőségünk van programjaink egyeztetésére a fenntartó képviselőjével, Dani Béla Péter polgármester úrral, valamint városunk intézményeinek vezetőivel, hogy közösen támogathassuk rendezvényeinket és minél sikeresebbé tegyük azokat. Külön köszönet illeti Polgármester Urat a nyárzáró eseményünkön nyújtott szokásos aktív és közvetlen támogatásáért és a Roma Nemzetiségi Önkormányzattal való kapcsolatunk erősítéséért.

A költségvetés tervezésében és lebonyolításában idén is Karancsiné Kerekes Erzsébet pénzügyi irodavezető asszony, míg egyéb szervezési feladatokban Gulyásné Kovács Gabriella szervezési irodavezető asszony nyújtott számunkra értékes segítséget.

Hálásan köszönjük a város vezetésének folyamatos támogatását, mellyel működésünket előmozdítják!

A ***Gyerekház szakmai felügyelete:*** A gyerekházak szakmai munkáját a Társadalmi Esélyteremtési Főigazgatóság felügyeli. 2024. január 01. napjától a mentori felügyeletet felváltotta a tanácsadói felügyelet, mely munkánkat segítette és segíti. Tanácsadó személyében is változás történt, 2 év alatt a 3. személyi változás eredményeképp, jelenleg Orosz Melinda végzi ezt a tevékenységet, ez évben 2 alkalommal látogatta meg a Gyerekházat.

Sajnos azt kell konstatálnunk, hogy az információ sokkal gördülékenyebb volt az előző időszakokban. Sajnos kicsit „anyátlanoknak” érezzük emiatt a szakmai felettes szervünk tekintetében magunkat. A rendszerről elmondható, hogy távolságtartóbb, az információ nehezebben érhető el.

**Adományok**

A 2025-as évben a biharkeresztesi lakosságból több magánszemély ajánlott fel főként ruhaneműt, játékot, cipőt, melyet eljuttattunk a hozzánk járó, vagy hozzánk előzőekben járt hátrányos helyzetű családoknak. Folyamatosan érkeznek lakossági támogatások, melyeket minden alkalommal továbbítunk a látókörünkben lévő rászorulók részére.

A rászoruló családok nevében itt is nagy tisztelettel köszönjük szépen az adományokat.

**Szakmai képzés**

Ez év ugusztus 6-án a Gyerekház vezetője részt vett Budapesten, a Belügyminisztériumban megrendezett Szakmai Napon, amelyet a Társadalmi Esélyteremtő Főigazgatóság (TEF) Támogatásirányítási Főosztálya szervezett.

Továbbá a Gyerekház vezetője felvételt nyert a Gál Ferenc Egyetem Egészség- és Szociológia Tudományi Karának (Gyula, Szent István tér 17-19.) Mentálhigiénés családkonzulens mesterképzési szakára. A képzés 4 féléves, és a képzésen megszerezhető tudás jelentősen erősíti azt a szakmai kompetenciát, amely a hagyományos családok átrendeződésével, valamint a családok mindennapi életének jelenkori kihívásaival kapcsolatos.

**Ellenőrzés**

A 2025. évben kormányhivatali és módszertani szakmai ellenőrzés nem történt intézményünkben, a Magyar Államkincstár sem jelezte ellenőrzési szándékát.

**IV. FEJLESZTENDŐ TERÜLETEINK, CÉLJAINK, ÖSSZEGZÉS**

Feladataink és küldetésünk teljesítésének sarokpontjait egy SWOT elemzésben szeretném bemutatni, talán ez mutatja leghűebben a tevékenységünk mibenlétét és jövőbeli képére is rátekintést nyújt.

|  |  |  |  |
| --- | --- | --- | --- |
| **SWOT ELEMZÉS** | | | |
| **Erősség** | * fenntartóval, intézményekkel való jó együttműködés * településen való megközelít-hetőség (centrumban) * tárgyi-technikai eszközök felkészültsége * családias környezet * a dolgozók kohéziója, együttműködési készsége * önkéntes szakemberi jelenlét * rugalmasság- a családok igényeinek szem előtt tartása * közösségi programjaink sikere * aki már egy gyerekével rendszeresen járt hozzánk, a többivel is visszajár * a családok vállalkozó kedve, újító ötletei | **Gyengeség** | * a helyi roma társadalom biztos kezdet programba való bevonása * szűkös anyagi lehetőségek   szakemberek tekintetében   * a várandós kismamák mint célcsoport elérése * szakmai támogatás gyengülése (mentori-tanácsadói hálózat támogatási minőségének romlása) * jó szakmaközi kapcsolatok gyengülése |
| **Lehetőségek** | * Az új roma nemzetiségi önkormányzattal való együttműködés terén pozitív jövőkép -ez javulóban, az előző évekhez képest * a védőnői szolgálattal való szorosabb együttműködés (Baba-mama karácsonyon való részvétel- ez megvalósult 2024-ben.) * több reklámfelületen való megjelenés * a veszélyeztetett 0-3 éves gyereket nevelő családokat kötelezni lehetne a gyerekházi részévételre. | **Veszélyek** | * gyermekvállalási kedv csökkenése * bölcsődét igénybe vevők számának növekedése * a fenntartási költségek magasak, ez a szakmai munka minőségének romlását veszélyezteti (szerencsénk van az önkéntesekkel) |

**Összegzés**

A biharkeresztesi hátrányos helyzetű családok felkutatásában támogatást kapunk Biharkeresztes Város Önkormányzatának Polgármesteri Hivatalától. Félévente áttekintjük és egyeztetjük a rendszeres gyermekvédelmi kedvezményben részesülő családok aktuális listáját, továbbá rendelkezésünkre bocsátják a 0–3 éves korú gyermekek frissített nyilvántartását is. Ezek az információk teszik lehetővé, hogy célzottan szólítsuk meg és érjük el a segítségre szoruló családokat. A helyi védőnői szolgálat is segítségünkre van ebben.

A védőnői szolgálat adatai alapján idén 19 gyerek született, van 2 beköltözött csecsemőt gondozó család és még 6 baba várandós kismama él településünkön. Továbbra is tapasztaljuk, hogy akik már az 1. vagy 2. de már a 3. gyerek után is visszatérnek hozzánk, akár várandósan is megjelennek. Azt is örömmel konstatálhatjuk, hogy a „Baba-mama karácsonyon” való részvételünk pozitív hatással volt az ez évi létszámunk alakulására.

Ebben az évben ismét megszerveztük jótékonysági sütivásárunkat, amelynek bevételét az édesanyák számára biztosított tornafoglalkozások finanszírozására fordítjuk. Köszönjük szépen a T. Képviselő-testület és az Intézményvezetők részéről érkező támogatást is!

**Várható változások:**

* A Gyerekház belső tereinek festése időszerűvé vált; várhatóan az év végéig ez meg is valósul.
* Hiányzik az akadálymentesített bejárat, így a babakocsik jelenleg csak lépcsőn keresztül juttathatók be az épületbe. Erre már pályázat van kiírva, tehát javulás várható.

A kilyukadt esőcsatorna javítása megtörtént. Ugyanakkor szükség lenne az eltörött libikóka pótlására is. Nagy segítséget jelent számunkra, hogy több kisebb karbantartási feladat is megoldódott.

**Összességében ismét eredményes évet zárhattunk:**

* a regisztrált családok rendszeresen látogatják a programokat,
* a hozzánk forduló családok bizalma tovább mélyült, egyre bátrabban kérnek segítséget problémáik megoldásához,
* a vendégcsaládok száma jelentősen emelkedett,
* megújult közösségi programjainkat idén is magas színvonalon biztosítottuk, amelyekre komoly érdeklődés mutatkozott, a csoportkohézió folyamatosan növekszik
* szakmaközi együttműködéseink továbbra is eredményesen működnek,
* önkéntes szakembereink jelenléte folyamatos, számuk ráadásul bővült az idei évben,
* fenntartónkkal és a helyi intézményekkel való kapcsolatunk továbbra is gördülékeny és hatékony,
* a civil lakosság támogatása pedig érezhetően hozzájárul mindennapi munkánkhoz.

Célunk, hogy tevékenységünket a jövőben is hasonló, vagy még magasabb színvonalon folytassuk.

Ezt a munkát szeretnénk hasonló, vagy még magasabb színvonalon folytatni.

***Mottónk változatlan:***

*Nagy dolgokra nem mindenki képes. De kis dolgokat nagy szeretettel bármelyikünk megtehet.*

*/Teréz Anya*/

Biharkeresztes, 2025. december 03.

Pető Mónika

Gyerekház-vezető